Tarybos Reglamentas (EB) Nr. 134/2002
2002 m. sausio 22 d.
iš dalies keičiantis Reglamentą (EB) Nr. 2531/98 dėl Europos centrinio banko privalomųjų atsargų reikalavimo taikymo
EUROPOS SĄJUNGOS TARYBA,
atsižvelgdama į Europos centrinių bankų sistemos ir Europos centrinio banko statutą (toliau - Statutas), ypač į jo 19.2 straipsnį,
atsižvelgdama į Europos centrinio banko (toliau - ECB) rekomendaciją,
atsižvelgdama į Europos Parlamento nuomonę [1],
atsižvelgdama į Komisijos nuomonę [2],
veikdama Europos Bendrijos steigimo sutarties 107 straipsnio 6 dalyje ir Statuto 42 straipsnyje nustatyta tvarka bei laikydamasi Statuto 43.1 straipsnio ir prie minėtos sutarties prijungto Protokolo dėl tam tikrų nuostatų, susijusių su Jungtine Didžiosios Britanijos ir Šiaurės Airijos Karalyste, 8 pastraipos ir Protokolo dėl tam tikrų nuostatų, susijusių su Danija, 2 pastraipos,
kadangi:
(1) 1998 m. lapkričio 23 d. Taryba priėmė Reglamentą (EB) Nr. 2531/98 dėl Europos centrinio banko privalomųjų atsargų reikalavimo taikymo [3].
(2) Reglamentas (EB) Nr. 2531/98 nustato specialias sankcijas ir procedūras, numatydamas supaprastintą sankcijų taikymo procedūrą už tam tikrų rūšių pažeidimus, bet nukreipdamas į 1998 m. lapkričio 23 d. Tarybos reglamentą (EB) Nr. 2532/98 dėl Europos centrinio banko įgaliojimų taikyti sankcijas [4], kalbant apie sankcijų taikymo principus ir procedūras.
(3) Peržiūrėjimo procedūra, nustatyta Reglamento (EB) Nr. 2532/98 3 straipsnio 7 dalyje ir supaprastinta Tarybos Reglamento (EB) Nr. 2531/98 7 straipsnio 2 dalyje, parodė, kad laikotarpio sutrumpinimas iki penkiolikos dienų nepalieka pakankamai laiko Valdančiajai tarybai priimti teisingą sprendimą.
(4) Siekiant numatyti efektyvią patikslintą tvarką, laikotarpis, per kurį Valdančioji taryba priima sprendimą, prailginamas iki dviejų mėnesių,
PRIIMĖ ŠĮ REGLAMENTĄ:
1 straipsnis
Reglamento (EB) Nr. 2531/98 7 straipsnio 2 dalies nuoroda į Reglamento (EB) Nr. 2532/98 3 straipsnio 7 dalį panaikinama.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas taikomas, kai kreipiamasi šiam reglamentui įsigaliojus. Todėl atsižvelgiama į datą, kai Europos centrinis bankas gauna kreipimąsi.
Šis reglamentas yra privalomas visas ir tiesiogiai taikomas visose valstybėse narėse, remiantis Europos Bendrijos steigimo sutartimi.
Priimta Briuselyje, 2002 m. sausio 22 d.